b'\n_START_ARTICLE_\nProjekt Gutenberg\n_START_SECTION_\nSplo\xc5\xa1na dejstva\n_START_PARAGRAPH_\nVe\xc4\x8dinoma se projekt osredoto\xc4\x8da na zgodovinsko pomembno knji\xc5\xbeevnost in pogosto uporabljana dela. Slogan projekta je\xc2\xa0\xc2\xbbuni\xc4\x8diti pregrade neznanja in nepismenosti\xc2\xab\xc2\xa0(angle\xc5\xa1ko to break down the bars of ignorance and illiteracy). Projekt \xc5\xbeeli nadaljevati delo raz\xc5\xa1irjanja splo\xc5\xa1ne pismenosti in spo\xc5\xa1tovanja knji\xc5\xbeevne dedi\xc5\xa1\xc4\x8dine, ki so ga javne knji\xc5\xbenice za\xc4\x8dele v zgodnjem 20. stoletju. \xc4\x8ce je mo\xc5\xbeno, so izdaje projekta dostopne v \xc4\x8distem ASCII besedilu. Mo\xc5\xbene so tudi v drugih formatih, \xc4\x8de so njihovi avtorji prostovoljci._NEWLINE_Potekali so pogovori o za\xc4\x8detku uporabe oblike XML zapisa, a je bil uspeh slab. Zakonsko za\xc5\xa1\xc4\x8diteni formati, denimo PDF, se na splo\xc5\xa1no ne skladajo s cilji Projekta Gutenberg. Kljub temu jih je bilo nekaj dodanih v zbirko._NEWLINE_Ve\xc4\x8dina izdaj projekta je v angle\xc5\xa1\xc4\x8dini, vendar je nastalo \xc5\xbee ve\xc4\x8dje \xc5\xa1tevilo izdaj v nem\xc5\xa1\xc4\x8dini, franco\xc5\xa1\xc4\x8dini, italijan\xc5\xa1\xc4\x8dini, \xc5\xa1pan\xc5\xa1\xc4\x8dini, nizozem\xc5\xa1\xc4\x8dini, fin\xc5\xa1\xc4\x8dini, kitaj\xc5\xa1\xc4\x8dini in v nekaj drugih jezikih._NEWLINE_Vsa besedila lahko uporabniki pridobijo in razpe\xc4\x8dujejo brezpla\xc4\x8dno. Edina omejitev glede raz\xc5\xa1irjanja je, da mora nespremenjeno besedilo vsebovati glavo Projekta Gutenberg. \xc4\x8ce je besedilo spremenjeno, ne sme biti ozna\xc4\x8deno kot besedilo Projekta Gutenberg._NEWLINE_Projekt je do januarja 2018 izdal \xc5\xbee ve\xc4\x8d kot 56.000 elektronskih knjig, ki so jih ve\xc4\x8dinoma prispevali prostovoljci. \xc5\xa0e vedno je aktiven in kdorkoli lahko postane korektor z vpisom na sestrskem projektu Distributed Proofreaders.\n_START_SECTION_\nZgodovina\n_START_PARAGRAPH_\nLeta 1971 je Michael S. Hart obiskoval Univerzo Illinoisa (University of Illinois), kjer je imel po zaslugi enega njegovih prijateljev neomejen dostop do ra\xc4\x8dunalni\xc5\xa1kega sistema Xerox Sigma V. To darilo je \xc5\xbeelel nekako povrniti (procesorski \xc4\x8das je bil vreden velike koli\xc4\x8dine denarja) in razmi\xc5\xa1ljal je, katera stvar bi bila vredna tako veliko._NEWLINE_Ta ra\xc4\x8dunalnik je bil eden izmed 15 vozli\xc5\xa1\xc4\x8d ra\xc4\x8dunalni\xc5\xa1kega omre\xc5\xbeja, ki je kasneje postalo internet. Hart je verjel, da bodo neko\xc4\x8d ra\xc4\x8dunalniki dostopni splo\xc5\xa1ni javnosti in tako se je odlo\xc4\x8dil, da bo omogo\xc4\x8dil prost dostop do knji\xc5\xbeevnih del v elektronski obliki. V svojem nahrbtniku je imel izdajo ameri\xc5\xa1ke Deklaracije neodvisnosti, ki je postala prvo e-besedilo Projekta Gutenberg._NEWLINE_Sredi 90. let 20. stoletja je illinoi\xc5\xa1ka univerza prenehala gostovati projekt. Kasneje je pri\xc5\xa1lo do podobnega dogovora z Univerzo Carnegie Mellon, ki se je strinjala s prevzetjem naloge upravljanja financ projekta. Leta 2000 je bila ustanovljena neprofitna fundacija Literarni Arhiv Projekt Gutenberg (angle\xc5\xa1ko Project Gutenberg Literary Archive Foundation, Inc.) v Misisipiju za legalne potrebe projekta. Donacije organizaciji so opro\xc5\xa1\xc4\x8dene pla\xc4\x8dila davkov. Dolgoletni prostovoljec Projekta Gutenberg Gregory Newby je postal direktor fundacije._NEWLINE_Do danes se je \xc4\x8das, ki je potreben za digitalizacijo knjige, mo\xc4\x8dno zmanj\xc5\xa1al. Knjige navadno niso pretipkane, temve\xc4\x8d so prene\xc5\xa1ene v ra\xc4\x8dunalnik s pomo\xc4\x8djo opti\xc4\x8dnega \xc4\x8ditalnika in OCR programja. (OCR - Optical Character Recognition; opti\xc4\x8dno prepoznavanje znakov). Kljub tem pomagalom dela \xc5\xa1e vedno zahtevajo pozorno korekturo in urejanje, preden so lahko dodana zbirki.\n_START_SECTION_\nPovezane organizacije\n_START_PARAGRAPH_\nLeta 2000 je Charles Franks ustanovil Internetno skupnost Distributed Proofreaders (DP), ki omogo\xc4\x8da preverjanje skeniranih tekstov med prostovoljci na Internetu. To je pove\xc4\x8dalo mo\xc5\xbenosti za dodajanje novega gradiva in teksta k Projektu Gutenberg in isto\xc4\x8dasno tudi poenostavilo mo\xc5\xbenosti za medsebojno sodelovanje med novimi prostovoljci in njihovo prispevanje k projektu. Distributed Proofreaders je postala priznana skupnost s strani Projekta Gutenberg leta 2002. Leta 2007 je 10.000+ prispevanih elektronskih knjig iz skupnosti Distributed Proofreaders sestavljalo skoraj tretjino vseh elektronskih knjig v Projektu Gutenberg.\n_START_SECTION_\nKnji\xc5\xbeevnost\n_START_PARAGRAPH_\nAvstralski projekt Gutenberg (Project Gutenberg of Australia) je sestrski projekt originalnega. Upo\xc5\xa1teva avstralske zakone o avtorskih pravicah, ki se od ameri\xc5\xa1kih razlikujejo v tem, da delo \xc5\xbee po 50 letih preide v javno last. Tako lahko raz\xc5\xa1irja veliko ve\xc4\x8d del, nastalih v 20. stoletju. Osredoto\xc4\x8da se tudi na digitaliziranje avstralskega materiala. Zaradi pogajanj o obnovi prostotrgovinskega sporazuma med Avstralijo in ZDA bi lahko ta besedila postala nedostopna, saj pogodba vklju\xc4\x8duje spremembe zakona o avtorskih pravicah._NEWLINE_PG-EU je nov sestrski projekt, ki deluje pod zakoni Evropske unije. Eden njegovih ciljev je v projekt Gutenberg vklju\xc4\x8diti \xc4\x8dim ve\xc4\x8dje \xc5\xa1tevilo jezikov. Deluje s kodno tabelo Unicode, saj to omogo\xc4\x8da pravilno in enostavno prikazovanje vseh abeced._NEWLINE_Aozora Bunko je podoben japonski projekt, ki se osredoto\xc4\x8da na digitaliziranje del, za katere ne veljajo avtorske pravice pod japonskimi zakoni. Ve\xc4\x8dina besedil predstavlja japonska knji\xc5\xbeevnost in prevodi iz angle\xc5\xa1\xc4\x8dine._NEWLINE_Projekt Runeberg je podoben projekt za besedila nordijskih jezikov. Za\xc4\x8det je bil leta 1992._NEWLINE_Projekt Ben-Yehuda prina\xc5\xa1a hebrejska dela v javni lasti na internet. Navdihnil ga je Projekt Gutenberg. Za\xc4\x8del se je leta 1999, vodi pa ga Narodno sredi\xc5\xa1\xc4\x8de za knjige v jidi\xc5\xa1u (National Yiddish Book Center) iz Amhersta v Massachusettsu. Sku\xc5\xa1a izdelati digitalne razli\xc4\x8dice vseh del v svoji zbirki._NEWLINE_Digitalna knji\xc5\xbenica Slovenije Dlib.si je podoben projekt - spletni informacijski portal, ki ponuja prosto iskanje po virih in brezpla\xc4\x8den dostop do digitalnih vsebin - revij, knjig, rokopisov, zemljevidov, fotografij, glasbe in priro\xc4\x8dnikov._NEWLINE_Leta 2000 je Charles Franks ustanovil Distributed Proofreaders (Porazdeljeni korektorji), ki omogo\xc4\x8da, da branje korektur opti\xc4\x8dno prebranih besedil izvajajo \xc5\xa1tevilni prostovoljci prek interneta. Knjige opti\xc4\x8dno preberejo in na spletno stran postavijo rezultate. Prevzamejo jih drugi prostovoljci, korektorji, in jih dvakrat pregledajo. S tiso\xc4\x8di prostovoljcev, od katerih vsak obdeluje eno stran, lahko knjigo normalnega obsega preverijo v nekaj urah. Knjige nato dokon\xc4\x8dno obdelajo in jih po\xc5\xa1ljejo Projektu Gutenberg.\n_START_SECTION_\nGlasba\n_START_PARAGRAPH_\nProjekt Gutenberg ima podprojekt, ki digitalizira notne zapise glasbe._NEWLINE_Projekt Mutopia (Mutopia project) sku\xc5\xa1a za glasbo narediti tisto, kar Projekt Gutenberg dela za knji\xc5\xbeevnost.'